CELEX: 32019D0654
Language: mt
Date: 2019-04-15 00:00:00
Title: Deċiżjoni tal-Kunsill (UE) 2019/654 tal-15 ta' April 2019 li temenda l-Protokoll Nru 5 dwar l-Istatut tal-Bank Ewropew tal-Investiment

25.4.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 110/36
               
            
         DEĊIŻJONI TAL-KUNSILL (UE) 2019/654
         tal-15 ta' April 2019
         li temenda l-Protokoll Nru 5 dwar l-Istatut tal-Bank Ewropew tal-Investiment
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 308 tiegħu,
         Wara li kkunsidra t-talba tal-Bank Ewropew tal-Investiment,
         Wara li l-abbozz tal-att leġislattiv intbagħat lill-parlamenti nazzjonali,
         Wara li kkunsidra l-opinjoni tal-Parlament Ewropew (1),
         Wara li kkunsidra l-opinjoni tal-Kummissjoni Ewropea (2),
         Filwaqt li jaġixxi skont il-proċedura leġislattiva ordinarja,
         Billi:
         
                     (1)
                  
                  
                     Fid-29 ta' Marzu 2017, ir-Renju Unit innotifika lill-Kunsill Ewropew bl-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea. It-Trattati ser jieqfu japplikaw għar-Renju Unit mid-data tad-dħul fis-seħħ tal-Ftehim dwar il-Ħruġ, jew fin-nuqqas ta' dan, sentejn wara dik in-notifika, jiġifieri fit-30 ta' Marzu 2019, sakemm il-Kunsill Ewropew, bi ftehim mar-Renju Unit ma jiddeċidix b'mod unanimu li jestendi dak il-perijodu.
                  
               
                     (2)
                  
                  
                     F'[…]konformità mal-Artikolu 308 tat-Trattat dwar il-Funzjonament tal-Unjoni Ewropea, il-membri tal-Bank Ewropew tal-Investiment (il-“Bank”) huma l-Istati Membri.
                  
               
                     (3)
                  
                  
                     Il-ħruġ tar-Renju Unit mill-Unjoni ser iġib fi tmiemha s-sħubija tar-Renju Unit fil-Bank, il-kapital sottoskritt tiegħu fil-Bank, id-dritt tiegħu li jinnomina membri u membri supplenti tal-Bord tad-Diretturi, u l-mandat tal-membri u l-membri supplenti tal-Bord tad-Diretturi nnominati mir-Renju Unit.
                  
               
                     (4)
                  
                  
                     Il-manteniment tal-kapital tal-Bank jeħtieġ żieda fil-kapital sottoskritt mill-Istati Membri li jifdal.
                  
               
                     (5)
                  
                  
                     Jenħtieġ li ż-żieda fil-kapital sottoskritt mill-Istati Membri li jifdal issir b'mod parallel ma' tisħiħ ulterjuri tal-governanza tal-Bank.
                  
               
                     (6)
                  
                  
                     Il-funzjonijiet tal-Bord tad-Diretturi jenħtieġ li jissaħħu billi jippermettu n-nomina ta' membri supplenti addizzjonali, u jenħtieġ li jsir użu aħjar ta' membri supplenti tal-Bord u esperti li ma jivvotawx sabiex jitjieb ir-rwol tagħhom li jappoġġaw il-proċess tat-teħid tad-deċiżjonijiet tal-Bord tad-Diretturi, b'mod partikolari fir-rigward tal-analiżi tal-proposti ta' finanzjament.
                  
               
                     (7)
                  
                  
                     Jenħtieġ li l-użu tal-votazzjoni b'maġġoranza kwalifikata mill-Bord tad-Diretturi u l-Bord tal-Gvernaturi jiġi estiż għal oqsma kruċjali, jiġifieri għad-deċiżjoni dwar il-[…]pjan operazzjonali tal-Bank, il-ħatra ta' membri tal-Kumitat tat-Tmexxija u l-approvazzjoni tar-Regoli ta' Proċedura.
                  
               
                     (8)
                  
                  
                     Sabiex titjieb l-effettività tar-riformi stabbiliti f'din id-Deċiżjoni, jenħtieġ li l-Bank jieħu inizjattivi ulterjuri sabiex jiġu riflessi, f'konformità mal-aħjar prattika bankarja, il-prinċipji tat-'tliet linji ta' difiża'fil-livelli rilevanti kollha tal-Bank, inkluż fil-Kumitat tat-Tmexxija.
                  
               
                     (9)
                  
                  
                     Barra minn hekk, u f'konformità mal-aspettattivi tal-Istati Membri, jenħtieġ li l-volumi tas-self jibqgħu sostenibbli u jenħtieġ jiġi żviluppat ulterjorment qafas biex jiġu ddeterminati l-livelli ta' self sostenibbli, filwaqt li jenħtieġ li l-funzjonijiet tal-Kumitat tal-Verifika jissaħħaħ billi jiġi żgurat li l-Kumitat jinkludi membri bl-għarfien ta' kwistjonijiet superviżorji. B'mod partikolari, jenħtieġ li jiġi żgurat li l-Kumitat tal-Verifika jinkludi dejjem membri magħżula minn awtorità superviżorja bankarja kemm miż-żona tal-euro kif ukoll barra minnha.
                  
               
                     (10)
                  
                  
                     Għaldaqstant, jenħtieġ li l-Istatut tal-Bank Ewropew tal-Investiment jiġi emendat kif skont dan,
                  
               ADOTTA DIN ID-DEĊIŻJONI:
         
            Artikolu 1
            Il-Protokoll Nru 5 dwar l-Istatut tal-Bank Ewropew tal-Investiment, anness għat-Trattat dwar il-Funzjonament tal-Unjoni Ewropea, huwa emendat kif ġej:
            
                        (1)
                     
                     
                        l-ewwel subparagrafu tal-Artikolu 4(1) huwa emendat kif ġej:
                        
                                    (a)
                                 
                                 
                                    il-parti introduttorja hija sostitwita b'dan li ġej:
                                    
                                       “1.   Il-kapital tal-Bank għandu jkun ta' EUR 204 089 132 500, sottoskritt mill-Istati Membri kif ġej”;
                                    
                                 
                              
                                    (b)
                                 
                                 
                                    il-linja li ġejja fil-lista hija mħassra:
                                    
                                                “Ir-Renju Unit
                                             
                                             
                                                39 195 022 000 ”.
                                             
                                          
                              
                  
                        (2)
                     
                     
                        fl-Artikolu 7(3), il-punt (h) huwa sostitwit b'dan li ġej:
                        
                                    “(h)
                                 
                                 
                                    japprova, billi jaġixxi b'maġġoranza kwalifikata, ir-Regoli ta' Proċedura tal-Bank.”.
                                 
                              
                  
                        (3)
                     
                     
                        fl-ewwel subparagrafu tal-Artikolu 9(1), tiżdied is-sentenza li ġejja:
                        “Huwa għandu, billi jaġixxi b'maġġoranza kwalifikata, jiddeċiedi dwar il-pjan operazzjonali tal-Bank.”.
                     
                  
                        (4)
                     
                     
                        l-Artikolu 9(2) huwa emendat kif ġej:
                        
                                    (a)
                                 
                                 
                                    l-ewwel subparagrafu huwasostitwit b'dan li ġej:
                                    
                                       “2.   Il-Bord tad-Diretturi għandu jikkonsisti minn 28 direttur u 31 direttur supplenti, maħtura f'konformità ma' danil-paragrafu.”;
                                    
                                 
                              
                                    (b)
                                 
                                 
                                    it-tielet subparagrafu huwa sostitwit b'dan li ġej:
                                    “Id-diretturi supplenti għandhom jiġu maħtura mill-Bord tal-Gvernaturi għal ħames snin kif jidher hawn taħt:
                                    
                                                —
                                             
                                             
                                                żewġ diretturi supplenti nominati mir-Repubblika Federali tal-Ġermanja,
                                             
                                          
                                                —
                                             
                                             
                                                żewġ diretturi supplenti nominati mir-Repubblika Franċiża,
                                             
                                          
                                                —
                                             
                                             
                                                żewġ diretturi supplenti nominati mir-Repubblika Taljana,
                                             
                                          
                                                —
                                             
                                             
                                                żewġ diretturi supplenti nominat bi qbil komuni bejn ir-Renju ta' Spanja u r-Repubblika Portugiża,
                                             
                                          
                                                —
                                             
                                             
                                                tliet diretturi supplenti nominati bi qbil komuni bejn ir-Renju tal-Belġju, il-Gran Dukat tal-Lussemburgu u r-Renju tan-Netherlands,
                                             
                                          
                                                —
                                             
                                             
                                                erba' diretturi supplenti nominati bi qbil komuni bejn ir-Renju tad-Danimarka, ir- Repubblika Ellenika, l-Irlanda u r-Rumanija,
                                             
                                          
                                                —
                                             
                                             
                                                sitt diretturi supplenti nominati bi qbil komuni bejn ir-Repubblika tal-Estonja, ir-Repubblika tal-Latvja, ir-Repubblika tal-Litwanja, ir-Repubblika tal-Awstrija, ir-Repubblika tal-Finlandja u r-Renju tal-Iżvezja,
                                             
                                          
                                                —
                                             
                                             
                                                disa' diretturi supplenti nominati bi qbil komuni bejn ir-Repubblika tal-Bulgarija, ir-Repubblika Ċeka, ir-Repubblika tal-Kroazja, ir-Repubblika ta' Ċipru, l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka,
                                             
                                          
                                                —
                                             
                                             
                                                direttur supplenti nominat mill-Kummissjoni.”.
                                             
                                          
                              
                  
                        (5)
                     
                     
                        l-ewwel subparagrafu tal-Artikolu 11(1) huwa sostitwit b'dan li ġej:
                        
                           “1.   Il-Kumitat tat-Tmexxija għandu jikkonsisti minn President u tmien Viċi Presidenti maħtura għal perijodu ta' sitt snin mill-Bord tal-Gvernaturi, li jaġixxi b'maġġoranza kwalifikata, fuq proposta mill-Bord tad-Diretturi, li jaġixxi b'maġġoranza kwalifikata.”.
                        
                     
                  
         
            Artikolu 2
            
               1.   Din id-Deċiżjoni għandha tapplika mill-jum wara dak li fih it-Trattati jieqfu japplikaw għar-Renju Unit.
            
            
               2.   Il-punt (1)(a) tal-Artikolu 1 għandu japplika mid-data msemmija fil-paragrafu 1 ta' dan l-Artikolu sakemm ma tiġix adottata deċiżjoni biex jiżdied il-kapital tal-Bank b'effett minn dik id-data jew qabel dik id-data.
            
         
         
            Magħmul fil-Lussemburgu, il-15 ta' April 2019.
            
               
                  Għall-Kunsill
               
               
                  Il-President
               
               P. DAEA
            
         
         
            (1)  Opinjoni tal-15 ta' Jannar 2019 (għadha mhix ippubblikata fil-Ġurnal Uffiċjali).
         
            (2)  Opinjoni tal-31 ta' Jannar 2019 (għadha mhix ippubblikata fil-Ġurnal Uffiċjali).